text: Den koldeste oktoberdag i seks år
  28 oktober 2018 kl. 11.42
  Syd- og Sønderjyllands første sne er faldet på den koldeste oktoberdag i seks år.
  Hvis du har fået lidt ekstra kuldegys her til morgen, er det altså ikke så mærkeligt.
  I morges var temperaturen i Skrydstrup helt nede på minus 3,9 grader, som det tredjekoldeste sted i hele Danmark – kun overgået af Isenvad og Karup, der kunne melde om henholdsvis minus 4,1 og 4,7 grader.
  At temperaturen på DMIs målestation faldt til næsten minus 4 grader søndag betyder, at syd- og sønderjyderne har oplevet den koldeste oktoberdag i seks år. Sidst der var så koldt i oktober i Syd- og Sønderjylland, var i 2012, hvor temperaturen nåede helt ned på minus 5,3.
  Den hårde frost betød også, at der i nat blev saltet på de fleste dele af motorvejene i Syd- og Sønderjylland.
  Giv agt - der saltes på motorvejsnettet i hele politikredsen. Kør forsigtigt derude. Vagtchefen. #politidk
  Søndag kunne man også flere steder i Syd- og Sønderjylland opleve vinterhalvårets første sne dale fra himlen. Blandt andet i Fredericia og Kolding.
  
  Naturen går i vinterhi
  Selvom termometret nåede langt ned søndag, er det altså ret naturligt for årstiden, mener naturvejleder Jan Vestergaard fra Kolding:
  - Jeg er ikke chokeret, men vi har jo været begunstiget med et varmt efterår, siger han til TV SYD.
  I næste uge vil lidt varme titte frem igen, men naturen og dyrelivet er begyndt at tænke vinter på grund af frosten. 
  - Kulden kommer, og så kommer løvfaldet jo også. Når bladet får et svirp af frost, så opgiver det og falder af, forklarer Jan Vestergaard.
  
  